Hiosin hidrobromida

Hiosin hidrobromida atau disabuik juo scopolamin adolah ubek nan dipakai untuak maubek mual jo muntah, baiak dek mabuak di pajalanan atau dek sasudah tindakan operasi. Ubek dipakai juo sabalun tindakan operasi supayo indak banyak liua nan kalua. Ubek ko tasadio dalan bantuak ubek makan, ubek suntik, ataupun ubek tempel. Ubek barefek sasudah 20 minik pamakaian dan batahan inggo 8 jam. Hiosin marupokan ubek golongan antimuskarinik nan bakarajo jo maambek efek asetilkolin dalam sistem saraf.

Hiosin partamo kali ditamukan pado taun 1881 nan kudian baru dipakai untuak tindakan bius (anestesi) pado kiro-kiro taun 1900-an. Ubek ko alah masuak juo dalam daftar ubek wajib jo pantiang manuruik WHO. Ubek ko tabuek dari tumbuahan famili solanaceae nan dulunyo tanamo untuak ubek psikoaktif.

Indikasi
Ubek ko banyak dipakai dalam dunia medis. Dalam tindakan operasi, ubek ko dipakai untuak mangurangi produksi aia liau sainggo indak manutuik saluran angok di tangah tindakan operasi. Di lua tindakan operasi, ubek ko dipakai untuak mailangan raso mual jo muntah. Ubek ko baguno pulo untuak maubek usus, ginjal, atau saluran ampadu nan managang nan ditandoi jo raso padiah di area paruik. Salain itu, dapek pulo dipakai untuak maubek paradangan mato.

Kontraindikasi
Ubek ko dikontraindikasikan untuak diagiah ka ibu manganduang. Hiosin dari hasia panalitian dapek malewati plasenta sainggo ubek ko tamasuak ubek kategori C nan aratinyo babahayo untuak janin. Ubek ko anyo buliah diagiah katiko kondisi ibu sadang babahayo. Pado ibu nan manyusui, ubek ko juo kalua malalui aia susu ibu. Panggunoan pado urang nan berumua lanjuik paralu waspada dek efek sampiang ubek ko condong tampak dan dapek barisiko tajadinyo demensia (pikun).

Efek sampiang
Efek sampiang nan umum muncua adolah raso kantuak, mato kabua, pupil maleba, jo muluik kariang. Ubek ko indak disarankan untuak diagiah pado urang jo glukoma suduik tatutuik ataupun usus tasumbek (bowel ubstruction). Pado kondisi dosis balabiah dapek disatoi jo gangguan irama jantuang, gata, inggo buang aia ketek taambek.

Pado kondisi kalabiahan dosis hiosin, pasien dapek diagiah fisostigmin (physostigmine). Fisostigmin marupokan ubek kolinergik nan manjadi antidotum hiosin dek dapek malalui sawar darah utak nan kudian bakarajo untuak maubek depresi sistem saraf pusek. Caro lain untuak maatasi kalabiahan dosis adolah dek tindakan suportif, pambarasiahan lambuang, sarato rangsang muntah.
 Rujuakan 

Kategori:Ubek